Karlalið Hamars er Íslandsmeistari í blaki. Hamar mætti KA í öðrum leik liðanna um Íslandsmeistaratitilinn í gær.
Hamarsmenn höfðu borið höfuð og herðar yfir önnur lið í deildinni í vetur. Þeir kórónuðu svo tímabilið með öruggum sigri á KA í öðrum leik liðanna í úrslitaeinvíginu á Akureyri í gærkvöld, þegar liðið vann 3-0 útisigur. Hamar vann því þrefalt í vetur en auk þess að verða deildar- og Íslandsmeistari, tryggði Hamar sér bikarmeistaratitilinn fyrr á árinu. Þetta er fyrsti Íslandsmeistaratitill Hvergerðinga í liðsíþrótt.
Sagði Hafsteinn Valdimarsson, fyrirliði Hamars, eftir leikinn í gærkvöld.
Valur tryggði sér í gærkvöld sæti í úrslitum um Íslandsmeistaratitilinn í handbolta kvenna. Valur vann Fram örugglega í öðrum leik liðanna í undanúrslitum 24-19. Valur mætir annaðhvort deildarmeisturum KA/Þórs eða ÍBV í úrslitum.
Þór Þorlákshöfn er komið í undanúrslit um Íslandsmeistaratitilinn í körfubolta karla. Þór frá Þorlákshöfn vann sannfærandi útisigur á Þór frá Akureyri í gærkvöld 98-66 og eru því komnir með þrjá sigra í einvíginu. Í hinum leik gærkvöldsins í 8-liða úrslitum mættust Valur og KR. KR hefði því getað tryggt sér sæti í undanúrslitin í gær. Það tókst hins vegar ekki og Valur vann með sex stigum, 88-82, og fram undan er því oddaleikur annað kvöld.
Og spænska félagið Villareal er Evrópudeildarmeistari í fótbolta, eftir sigur á Manchester United í vítaspyrnukeppni í úrslitaleiknum í gær. Vítaspyrnukeppnin fór í bráðabana og lauk ekki fyrr en á elleftu spyrnu United, þegar David De Gea klúðraði sinni spyrnu, og Villareal tryggði sér með því fyrsta Evrópudeildartitil félagsins í sögunni.